มท.ออกหนังสือด่วนที่สุด! สั่งทุกจังหวัดชะลอแผนเลือกตั้ง
มท.ออกหนังสือด่วนที่สุด! สั่งทุกจังหวัดชะลอแผนเลือกตั้ง รอพ.ร.ฎ.เลือกส.ส.
8 ม.ค. 2562

ผู้สื่อข่าวรายงานว่า วันนี้ (8 ม.ค. 62) เว็บไซต์สำนักบริหารการทะเบียน กรมการปกครอง กระทรวงมหาดไทย (มท.) ได้เผยแพร่หนังสือที่มีการแจ้งไปยังนายทะเบียนจังหวัดทุกจังหวัด และนายทะเบียนกรุงเทพมหานคร เกี่ยวกับการชะลอแผนเตรียมการเลือกตั้ง เนื่องจากพระราชกฤษฎีกาให้มีการเลือกยังไม่ได้มีการประกาศในราชกิจจานุเบกษา โดยมีเนื้อหาระบุว่า
ตามหนังสือสำนักทะเบียนกลางด่วนที่สุด ที่ มท 0309.1/ว 481 ลงวันที่ 21 ธันวาคม 2561 สำนักทะเบียนกลางให้สำนักทะเบียนจังหวัดและสำนักทะเบียนกรุงเทพมหานคร แจ้งสำนักทะเบียนอำเภอ และสำนักทะเบียนท้องถิ่น เตรียมการเลือกตั้ง ส.ส. เป็นการเลือกตั้งทั่วไป ปี 2562 ตามแผนงานการเลือกตั้งฯ ของสำนักงานคณะกรรมการการเลือกตั้ง (กกต.) นั้น
เนื่องจากได้รับการประสานจาก กกต. ว่าพระราชกฤษฎีกาให้มีการเลือกตั้ง ส.ส. เป็นการทั่วไป พ.ศ…. ยังไม่ได้มีการประกาศในราชกิจจานุเบกษา จึงขอระงับการดำเนินงานตามแผนงานเตรียมการเลือกตั้งฯ ที่ได้แจ้งไว้ หากมีการเปลี่ยนแปลงประการใดจะแจ้งให้ทราบอีกครั้ง
ดังนั้น จึงขอให้สำนักทะเบียนจังหวัด และสำนักทะเบียนกรุงเทพมหานคร แจ้งสำนักทะเบียนอำเภอ และสำนักทะเบียนท้องถิ่น ชะลอการปฏิบัติตามแผนงานเตรียมการเลือกตั้งฯ ตามหนังสือดังกล่าวไปก่อนจนกว่าจะมีการสั่งการเป็นอย่างอื่น

ด้าน พล.อ.อนุพงษ์ เผ่าจินดา รมว.มหาดไทย กล่าวถึงจดหมายเวียนของสำนักบริหารการทะเบียน กรมการปกครอง กระทรวงมหาดไทย แจ้งสำนักทะเบียนจังหวัด กทม. อำเภอ และท้องถิ่น ให้ชะลอการปฏิบัติตามแผนงานเตรียมการเลือกตั้ง ส.ส. ว่า ความชัดเจนเรื่องการเลือกตั้งให้ไปสอบถามคณะกรรมการการเลือกตั้ง (กกต.)
ส่วนเนื้อหาในหนังสือดังกล่าวที่แจ้งไปจากเรื่องเดิม ที่ระบุให้สำนักทะเบียนจังหวัด กทม. อำเภอ และท้องถิ่น เตรียมการเลือกตั้งส.ส. เป็นการเลือกตั้งทั่วไปปี 62 ลงวันที่ 21 ธ.ค. 61 นั้น เนื่องจากมีความเข้าใจว่าจะมีการเลือกตั้งเมื่อไหร่ ตามที่สังคมรู้กัน แต่เมื่อ พ.ร.ฎ.ให้มีการเลือกตั้ง ยังไม่ประกาศในราชกิจจานุเบกษา การที่จะแจ้งประสานกันมาก่อน กระทรวงมหาดไทย
โดยกรมการปกครองเกี่ยวข้องในด้านการทำบัญชี จัดหน่วยเลือกตั้งตามที่กกต.แบ่งเขตเลือกตั้ง แจ้งเจ้าบ้าน และรับแจ้งจัดการเลือกตั้งนอกพื้นที่ ในเรื่องการรับแจ้งใช้สิทธิ์หรือไม่ใช้สิทธิ์เลือกตั้ง ทั้งหมดเกี่ยวข้องในพ.ร.ฎ.เลือกตั้ง ทั้งนี้ หากพ.ร.ฎ.เลือกตั้งยังไม่ออก ทางกกต.ก็ได้ประสานมายังกระทรวงมหาดไทย เราก็ต้องแจ้งชะลอการปฏิบัติตามแผนงานเตรียมการเลือกตั้ง ส.ส.